b'\n_START_ARTICLE_\nEdustus\n_START_PARAGRAPH_\nEdustus on omatahtoisen toimijan eli edustajan toimintaa toisen henkil\xc3\xb6n eli p\xc3\xa4\xc3\xa4miehen nimiss\xc3\xa4 t\xc3\xa4m\xc3\xa4n lukuun. Edustajalla tulee olla tarvittava kelpuutus eli edustusvalta, jotta h\xc3\xa4nen antamansa tahdonilmaisu sitoo p\xc3\xa4\xc3\xa4miest\xc3\xa4. Edustajan oman harkintansa mukaan tekem\xc3\xa4n oikeustoimen vaikutukset kohdistuvat v\xc3\xa4litt\xc3\xb6m\xc3\xa4sti edustettuun ja edustaja pysyy koko ajan niiden ulkopuolella._NEWLINE_Oikeustoimen tekemisen yhteydess\xc3\xa4 edustuksella on kolme tunnusmerkki\xc3\xa4. Se on omatahtoista toimintaa toisen nimiss\xc3\xa4. Siksi asiapoikaa tai l\xc3\xa4hetti\xc3\xa4 ei pidet\xc3\xa4 edustajana, vaikka he toimivatkin toisen nimiss\xc3\xa4 v\xc3\xa4litt\xc3\xa4ess\xc3\xa4\xc3\xa4n toisen henkil\xc3\xb6n tahdonilmaisun. Toiseksi oikeustoimen vaikutusten kohteena on p\xc3\xa4\xc3\xa4mies. Esimerkiksi sopimuksessa p\xc3\xa4\xc3\xa4miehest\xc3\xa4 tulee osapuoli, jonka velvollisuus on t\xc3\xa4ytt\xc3\xa4\xc3\xa4 sopimus. Kolmanneksi edustaja pysyy oikeustoimen vaikutusten ulkopuolella, sill\xc3\xa4 vain edustettu tulee sidotuksi oikeustoimeen. V\xc3\xa4litt\xc3\xa4j\xc3\xa4\xc3\xa4 ei pidet\xc3\xa4 edustajana, koska h\xc3\xa4n ei t\xc3\xa4yt\xc3\xa4 tunnusmerkist\xc3\xb6\xc3\xa4. H\xc3\xa4n ei tee oikeustointa kummankaan sopijapuolen puolesta, vaan saattaa osapuolet vain yhteen. V\xc3\xa4litt\xc3\xa4j\xc3\xa4lle voidaan tietenkin antaa my\xc3\xb6s valtuutus toimia edustajana._NEWLINE_Oikeushenkil\xc3\xb6 tarvitsee aina ihmisen edustajakseen voidakseen tehd\xc3\xa4 oikeustoimia. Ihminen puolestaan tarvitsee edustajaa, jos h\xc3\xa4n ei voi tai halua saapua sopimuksentekotilaisuuteen tai h\xc3\xa4n on alaik\xc3\xa4isen\xc3\xa4 vailla oikeustoimikelpoisuutta tai h\xc3\xa4n haluaa asiantuntijan toimivan puolestaan. Aina edustajan k\xc3\xa4ytt\xc3\xb6 ei ole sallittua. T\xc3\xa4llainen tapaus on vaikkapa avioliiton solmiminen._NEWLINE_Lakim\xc3\xa4\xc3\xa4r\xc3\xa4isess\xc3\xa4 edustuksessa edustajan toiminta perustuu lakiin. H\xc3\xa4nen asemansa voi synty\xc3\xa4 tuomioistuimen lain nojalla antamalla m\xc3\xa4\xc3\xa4r\xc3\xa4yksell\xc3\xa4, jollaisen tarvitsee esimerkiksi t\xc3\xa4ysi-ik\xc3\xa4isen henkil\xc3\xb6n holhooja. Tai asema voi muodostua suoraan lain nojalla, kuten silloin kun vanhemmat toimivat alaik\xc3\xa4isen lapsensa holhoojana. Toisinaan edustajan asema ilmenee oikeushenkil\xc3\xb6n s\xc3\xa4\xc3\xa4nn\xc3\xb6ist\xc3\xa4. Oikeushenkil\xc3\xb6n edustajaa nimitet\xc3\xa4\xc3\xa4n lailliseksi edustajaksi. Edustus voi perustua my\xc3\xb6s ihmisen tai oikeushenkil\xc3\xb6n tekem\xc3\xa4\xc3\xa4n oikeustoimeen, jota kutsutaan valtuutukseksi. T\xc3\xa4ll\xc3\xb6in on kyseessa tahdonvaltainen edustus._NEWLINE_Kun edustaja antaa p\xc3\xa4\xc3\xa4miehens\xc3\xa4 puolesta tahdonilmaisun, nimitet\xc3\xa4\xc3\xa4n sit\xc3\xa4 aktiiviseksi edustukseksi. Passiivisesta edustuksesta puhutaan silloin, kun edustaja ottaa vain vastaan tahdonilmaisuja. Esimerkiksi kauppaedustaja on passiivinen edustaja ottaessaan vastaan osto- tai myyntitarjouksia. P\xc3\xa4\xc3\xa4miehen nimiss\xc3\xa4 tapahtuva edustus on varsinaista eli v\xc3\xa4lit\xc3\xb6nt\xc3\xa4 edustamista. V\xc3\xa4lillinen edustaja toimii omissa nimiss\xc3\xa4\xc3\xa4n, vaikka tekeekin sen p\xc3\xa4\xc3\xa4miehen lukuun. Esimerkiksi komissio ja huolinta ovat v\xc3\xa4lillist\xc3\xa4 edustusta._NEWLINE_Edustusoikeuden saaminen ei velvoita edustajaa toimimaan p\xc3\xa4\xc3\xa4miehen puolesta, vaan tarvitaan lis\xc3\xa4ksi toimeksianto tai asiaa koskeva sopimus. Jotta p\xc3\xa4\xc3\xa4mies tulisi sidotuksi edustajan tekemiin oikeustoimiin, edellytet\xc3\xa4\xc3\xa4n ett\xc3\xa4 edustus on luvallista, edustaja toimii p\xc3\xa4\xc3\xa4miehen nimiss\xc3\xa4 ja edustus on syntynyt oikein. T\xc3\xa4m\xc3\xa4 tarkoittaa esimerkiksi sit\xc3\xa4, ett\xc3\xa4 vastapuoli saa tiet\xc3\xa4\xc3\xa4 kenen kanssa h\xc3\xa4n tekee oikeustoimen.'